1C'a xic'aw ni cajlajuj junab, te'uri xin 'e chic pa Jerusalen, junam ru' i ma Bernabe; xak xin c'am bi i ma Títo ku'. 2Xoj 'e chila man i Dios xu 'alijinsaj pin nojbal chi 'o u chac quin 'ec. Chila pa Jerusalen, xka mol kib xui cu' i qui nimakil i kachalal; chique ique xin 'alijinsaj wach i tzij chi quin tijin chu c'utic chique i ne te aj Israel winak, wach i 'elbal-que chi sak. Xin bij ile chique man n-cwaj taj chi to' ca sach u wach ni'pa in 'anom, xak ni'pa i quin tijin chu 'onquil chiquixol i ne te aj Israel. 3'Utz xqui ta wach i xin bij, rumal-i n-xqui 'an ta pen che i ma Títo chi wachi'il, we coc i retal circuncision che u ch'acul. N-xa 'an ta pen che, tupu ire n-ti retal-le che man n-aj Israel winak taj. 4Katzij je 'o jujun chila chi cacaj ca 'an i retal circuncision che i ma Títo. Ique n-mer ta je kachalal, xa je ocnak chakaxol ali'al, 'ilbal re wach tak i caka 'an yoj chi ka yom chic kib pu'ab i Jesucrísto. Ique n-cu maj ta qui wach chi oj 'elnak pu'ab i ujer 'atbal tzij. Cacaj ique coj qui min tan chic pu'ab i ujer c'utunic. 5Xui-ri, mi xa ta jubi' xka ya chique we quiqui ya quib pakawi. N-xka ya ta chique, man n-cakaj ti yoj we ca yojtaj i usuc' i 'utz laj tzij chi quix tijin yix chu cojic. 6Are xin utzin chu bixquil chique i ka nimakil, n-ta jun chic nojbal xqui bij chwe. Tupu nimak qui 'ij, xui-ri, n-ta we yin che ile; are i quin ch'ob yin are wach i craj i Dios. Man i Dios, xak jun kilic cu 'an chake. 7Ique 'ut, n-ta xqui bij, we 'o u chac quin jalwachij wach i quin tijin chu c'utic. N-ta xqui bij chwe, man xquilo chi i Dios u yom pin'ab quin c'ut i 'elbal chi sak chique i ne te aj Israel winak. Queje u 'anom i Dios chwe yin pacha u 'anom che i ma Pédro; xui-ri i ma Pédro taktal bi chique i je aj Israel winak. 8I Dios xu 'an chwe yin chi in apóstol, xak jun ru' pacha xu 'an che i ma Pédro chi apóstol; xu ya u patan ire, chiquixol i aj Israel winak, xak queje xu 'an chwe yin, xu ya in patan chiquixol i ne te aj Israel. 9Rumal-i, i ma Jacóbo, i ma Pédro, i ma Wan, chi lic are mer qui nimakil chila, xquilo chi lic are i Dios u yom i patan-le pin'ab. Rumal-i, xqui ya qui 'ab chake ru' i ma Bernabe, 'alijinsabal-re chi oj 'utz chakawach cu' ique. Xqui ch'ob ique chi 'utz coj 'e yoj cu' i ne te aj Israel winak, tz'akat que 'e ique cu' i je aj Israel. 10Xui-ri, xqui bij chake chi que ka chajij i je niba'ib. Ile 'utz xin ta yin, man lic are in yom in c'ux chu 'onquil ile. 11Xo'on panok, are xc'un i ma Pédro pa tinimit Antioquía, xin yaj jubi' man ire n-usuc' ti ca tijin chu 'onquil. 12I xu 'ano are iri: i ma Pédro, are xc'un tan, 'utz i xu 'ano man xwa cu' conojel i kachalal, tupu je 'o jujun chique ne te aj Israel winak. Queje ile ca tijin chu 'onquil, xui-ri, are xe c'un i jujun je taktal li rumal i ma Jacóbo, i ma Pédro xoc chu jeq'uic rib chi wa'im cu' i ne te aj Israel. Xu xij rib cumal i xe c'unic man 'o jujun que binic chi 'o u chac i retal circuncision chique i ne te aj Israel. 13Coq'uilal i juban kachalal chi je aj Israel winak, xak xqui ya qui wach ru' i ma Pédro, xqui jec' quib che i wa'im cu' i kachalal chi ne te aj Israel, tupu queta'am chi n-suc'ul taj we quiqui jec' quib. Xui-ri, queje ile xqui 'ano, y xe'elok chi xak i ma Bernabe xu ya u wach cu' chu 'onquil ile. 14Xwil yin chi n-usuc' ti que tijin chu 'onquil, lic n-cruc'aj ta rib ru' i 'utz laj tzij re i Dios. Xin bij 'uri che i ma Pédro chiquiwach conojel i jutzobaj: "Yet, chi at aj Israel winak, 'ax cat tijin wi chu 'anic pacha quiqui 'an i ne te aj Israel, ¿wuchac 'ut cawaj ca 'an pen chique ique chi quiqui 'an pacha qui c'utunic i aj Israel winak?" xin cha che. 15Katzij yoj ru' i ma Pédro oj aj Israel winak chi kalaxic, n-oj ta queje pacha i ne te aj Israel chi n-ti Dios cu'. 16Tupu n-oj ta queje pacha ique, ile n-ta co'ono; keta'am chi yoj xak 'o ni u chac caka cuba ka c'ux che i Jesucrísto. Xui queje ile coj e'el 'utz chuwach i Dios. We to' caka coj i 'atbal tzij tz'ibtal can rumal i mam Moises, n-ta co'on-re chake. Rumal-i, xak yoj ka cubam ka c'ux che i Jesucrísto, man coj e'el na 'utz chuwach i Dios. Are i u cubibal ka c'ux che i Crísto are i ca 'anaw 'utz chake; i u cojic i ujer 'atbal tzij, mi jun winak que'el 'utz chuwach i Dios rumal. 17Yoj 'ut caka 'an pen caka cuba ka c'ux che i Crísto, co'onbej chake oj 'utz chuwach i Dios. Are caka 'an ile, 'alaj 'uri chi oj xak jun cu' i ne te aj Israel winak, xak oj ajmaquib pacha ique. ¿Xataba are i Crísto ca 'anaw chake chi oj ajmaquib? N-are taj. 18Kilom chic chi i ujer 'atbal tzij n-coj resaj ta chi sak, rumal-i yin xwo'taj canok. Xui-ri, we quin jek tan chic u cojic u 'ij pacha 'elsabal-we chi sak, lic 'o ni in mac 'uri que'elok. 19Yin xwo'taj can i ujer 'atbal tzij; wo'or pacha in camnak chic chuwach. Mísmo are i 'atbal tzij-le xa 'anaw chwe; wo'or xe'elok in c'aslic 'anbal-re wach craj i Dios. 20Are xcam i Crísto chuwach i cruz, xe'el chwe pacha junam xin cam ru' ire; rumal-i, n-yin ta chic in c'aslic, are chic i Crísto c'as pin c'ux. I c'aslemal chi 'o che in ch'acul wo'or, are i u C'ojol i Dios ca yaw chwe, rumal u cubibal in c'ux che ire. Ire, lic c'ax xin u na'o, xak xu ya rib chi camic wumal yin. 21I Dios, rumal i rutzil u c'ux chake, xu tak li u C'ojol tobal-ke; rumal-i n-quin xutuj ti rutzil u c'ux i Dios chi u sujum chake. Jun winak n-quel ta 'utz chuwach i Dios we xa rumal u cojic i ujer 'atbal tzij. We ta queje ile, que'el 'uri n-tu chac i camic xic'aw wi i Crísto.
GÁLATAS 2